In nomine Domini, amen. Anno incarnationis eiusdem millesimo trecentesimo quinto, indictione tertia, die sexta mensis septembris pateat uniuersis per hoc presens publicum instrumentum, quod in presencia mei notarii publici et testium infrascriptorum propter hoc specialiter constituti, discreti uiri fratres Hugo de Marcennayo canonicus monasterii Sancti Stephani Diuionensis, ordinis Sancti Augustini, Lingonensis diocesis, procurator religiosorum uirorum abbatis et conuentus dicti monasterii cum litteris procuratoriis sigillis predictorum religiosorum ueris et integris sigillatis, et dominus Hugo de Gencigneyo presbiter, procurator uenerabilium uirorum decani et capituli capelle domini ducis Burgundie de Dyuione dicte diocesis cum litteris procuratoriis sigillis dictorum decani et capituli ueris et integris sigillatis ut prima facie apparebat, quarum litterarum tenores in hunc modum sequntur. Uniuersis presentes litteras inspecturis frater Hugo abbas monasterii Sancti Stephani Diuionensis, Lingonensis diocesis, ordinis Sancti Augustini totusque eiusdem loci conuentus, notum facimus quod nos constituimus, facimus et ordinamus procuratores nostros speciales, fratrem Hugonem de Marcennayo canonicum nostrum et Ansericum rectorem ecclesie Sancti Iohannis Pontis Scissi et eorum quemlibet in solidum, ita quod non sit melior condicio occupantis, in omnibus et singulis causis controuersiis, dissensionibus et querelis quas habuimus, habemus et habere intendimus contra uenerabiles uiros et discretos decanum et capitulum capelle domini ducis Burgundie Diuionensis. Dantes eisdem procuratoribus nostris et cuilibet eorum in solidum, plenam ac liberam potestatem ac mandatum speciale agendi pro nobis, nosque deffendendi litem seu lites contestandi, proponendi, respondendi, excipiendi, replicandi, duplicandi, triplicandi, componendi, transigendi, paciscendi, compromittendi, compromissum pena uallandi, fideiubendi testes, documenta et instrumenta producendi, dicendi tam in testes quam in dicta testium, interlocutoriam et diffinitiuam sentenciam audiendi, iurandi in animas nostras de calumpnia et ueritate dicenda in causis premissis contra dictos decanum et capitulum dicte capelle motis et mouendis appellandi, appellationem, prosequendi, beneficium absolutionis nostre, si necesse fuerit impetrandi et omnia alia et singula faciendi que nos faceremus et facere possemus in premissis uel de premissis si presentes essemus. Ratum et gratum plenius habentes et habituri quicquid per dictos procuratores aut per quemlibet eorum factum fuerit seu etiam procuratum. Promittentes bona fide et sub ypotheca rerum monasterii nostri predicti, si necesse fuerit iudicatum solui, cum suis clausulis et hec omnibus quorum interest uel interesse poterit, tenore presentium intimamus. In quorum omnium testimonium sigilla nostra presenti procuratorio duximus apponenda. Datum et actum die Martis post Annunciationem Beate Marie Uirginis anno Domini millesimo trecentesimo primo. Item nos Odo decanus capelle domini ducis Burgundie Diuionensis eiusdemque capelle capitulum notum facimus uniuersis presentem paginam inspecturis et audituris quod nos facimus, constituimus et ordinamus procuratores nostros speciales dominum Petrum de Salone concanonicum nostrum, dominum Hugonem de Gencigneyo presbiterum et magistrum Girardum de Pelongeyo clericum et eorum quemlibet in solidum, ita quod non sit melior condicio occupantis, in omnibus et singulis causis controuersiis, dissensionibus et querelis quas habuimus, habemus et habere intendimus contra religiosos uiros abbatem et conuentum Sancti Stephani Diuionensis. Dantes eisdem procuratoribus et cuilibet eorum in solidum, plenam et liberam potestatem et mandatum speciale agendi pro nobis, nosque deffendendi litem seu lites contestandi, proponendi, respondendi, excipiendi, replicandi, duplicandi, triplicandi, componendi, transigendi compromittendi, compromissum pena uallandi, fideiubendi, testes, documenta et instrumenta producendi, dicendi tam in testes quam in dicta testium, interlocutoriam et diffinitiuam sentenciam audiendi, iurandi in animas nostras de calumpnia et de ueritate in causis premissis contra religiosos predictos motis uel mouendis appellandi, appellationes prosequendi, beneficium absolutionis nostre si necesse fuerit impetrandi et omnia alia et singula faciendi que nos feceremus et facere possemus in premissis et de premissis si presentes essemus. Ratum et gratum plenius habentes et habituri quicquid per dictos procuratores nostros aut per quemlibet eorum factum fuerit seu etiam procuratum. Promittentes bona fide et sub ypotheca rerum predicte capelle, si necesse fuerit iudicatum solui, cum suis clausulis et hec omnibus quorum interest uel interesse poterit, tenore presentium intimamus. In quorum omnium testimonium sigilla nostra presenti procuratorio duximus apponenda. Datum et actum die Mercurii post Purificationem Beate Marie Uirginis anno Domini millesimo trecentesimo primo. Quilibet predictorum procuratorum uidelicet alter alteri promisit bona fide ad inuicem sollempni super hoc stipulatione habita inter ipsos sub pena mille florenorum auri quod nisi inter ipsos dominos suos super causis controuersiis, dissensionibus et querelis quas habent ad presens inter se dicti domini, procuratores ipsorum et specialiter super causa seu lite que inter ipsos dominos in Romana curia mota fuit ac etiam uentilatur infra festum Purificationis Beate Marie Uirginis proximo uenturum fuerit concordatum, quod supradicti domini sui per procuratores ydoneos in quinta decima die mensis aprilis proximo futuri, si fuerit dies iurisdica, alioquin die proximo sequenti iurisdica apostolico conspectui se representabunt processuri in ipsa causa, mota in dicta Romana curia et super articulis eandem causam contingentibus, prout de iure fuerit procedendum, secundum statum, in quo erat dicta causa uel esse poterat aut debebat in termino dictis partibus prefixo super hoc a uenerabilibus uiris domino Odone cantore ecclesie Cabilonensis et a magistro Bartholomeo de Bosco canonico eiusdem ecclesie; quem terminum predicti procuratores, usque ad predictam diem quintam decimam mensis aprilis uel ad diem proximo sequentem, ut dictum est, ex certa scientia prorogarunt. Obligauit etiam dictus procurator earumdem decani et capituli se et dictos dominos suos ad soluendum predictis abbati et conuentui nomine pene dictos mille florenos, si contingerit ipsos dominos suos non adimplere predicta uel contra ea aliquid attemptare. Et eodem modo procurator ipsorum abbatis et conuentus obligauit se et dictos dominos suos ad soluendum dictis decano et capitulo nomine pene dictos mille florenos auri, si contingeret eosdem dominos suos predicta non adimplere aut contra ea aliquid attemptare. Promisit insuper idem procurator decani et capituli predictorum se facturum et curaturum quod capitulum predicte capelle sigillum ipsius capituli huic presenti instrumento apponet uel apponi faciet, una cum sigillis dictorum abbatis et conuentus sub pena superius annotata. De qua pena predicta si eam in aliquo casu committi contingat, discretus uir dominus Galterus de Boux canonicus predicte capelle, rectorque ecclesie de Faenayo, Lingonensis diocesis ad requisitionem dicti procuratoris eorumdem abbatis et conuentus. Idemque dominus Galterus prefatus ad requisitionem ipsius procuratoris dictorum decani et capituli se fideiussorem constituit et obligauit sollempni stipulatione interueniente super hoc inter ipsos procuratores et quemlibet eorum ad inuicem et dominum Galterum fideiussorem predictum. Promittens dictus fideiussor per iuramentum suum super hoc corporaliter prestitum ad sancta Dei euangelia ac etiam sub obligatione omnium bonorum suorum mobilium et immobilium, presentium et futurorum se in casu commissionis dicte pene quando sibi de commissione ipsius constiterit, per iuramentum abbatis Sancti Stephani predicti uel decani dicte capelle, predictos mille florenos soluere et tradere nomine dicte pene parte predicta adimplenti pro parte eadem non adimplente uel que predicta non seruaret, sicut superius est expressum, aut ex tunc eidem parti predicta seruanti deliberare et tradere uadia competentia, ductibilia uel portabilia, de quibus haberi poterunt integre dicti mille floreni auri. Et uoluit fideiussor prefatus se posse compelli ad predicta tamquam ex re adiudicata per curiam cuiuslibet iudicis omni exceptione cessante. Promisit insuper quilibet dictorum procuratorum, nomine procuratorio, supradictum fideiussorem in quantum pro parte sua fideiussit seruare indempnem super fideiussione predicta. Actum apud Diuionem in hospitio magistri Iohannis dicti Escharny canonici dicte capelle presentibus, eodem magistro Iohanne, domino Aymone de Auxona canonico eiusdem capelle, fratre Ponczardo priore de Mirabello, fratre Iohanne Belorgerii canonicis predicti monasterii Sancti Stephani, magistris Iohanne Aubrieti et Iohanne dicto Uerget de Dyuione clericis, testibus ad predicta uocatis et rogatis anno indictione et die supranotatis. Et ego Guido de Uergeyo Eduensis diocesis, sacrosancte Romane ecclesie auctoritate publicus notarius, premissis omnibus et singulis prout supraleguntur, una cum predictis testibus interfui et tenores predictarum litterarum sigillatarum sicut supradictum est, prout in ipsis litteris originalibus inueni, ita hic fideliter de uerbo ad uerbum transcripsi et inserui, nil addens uel minuens quod sensum mutet uel uiciet intellectum. Et hoc presens publicum instrumentum inde confectum manu propria scripsi et in hanc publicam formam redegi, signoque meo consueto signaui a supradictis procuratoribus necnon a predicto domino Galtero fideiussore rogatus. (Copie: In margina est signum dicti notarii et paulo inferius scriptum est): Et nos frater Hugo abbas monasterii Sancti Stephani Diuionensis totusque eiusdem loci conuentus et nos capitulum capelle domini ducis Burgundie de Diuione, Lingonensis diocesis, confitemur predicta omnia et singula, prout superius sunt expressa, per predictos procuratores nostros pro nobis et nostro nomine esse facta sub forma predicta et ea ratifficamus et approbamus, promittentes nos abbas et conuentus predicti dictum fideiussorem erga dictos decanum et capitulum et nos capitulum prefatum eumdem fideiussorem erga dictos abbatem et conuentum super fideiussione predicta indempnem penitus obseruare. In cuius rei testimonium sigilla nostra una cum signo predicti notarii duximus apponenda huic presente publico instrumento.